《送三人杰都事开诏福建》
明代·张以宁

曩客东泉老，相逢盖屡倾。剧谈消鄙吝，高谊动幽明。

我素金门隐，君归锦里耕。五年才一见，万里又重行。

故老扶藜拜，元戎负剑迎。江环螺女浦，山尽粤王城。

麦饭先茔感，莼羹故国情。自怜何日去，曝背憩柴荆。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。